D ô v o d o v á  s p r á v a
Všeobecná časť: 
Ministerstvo dopravy, pôšt a telekomunikácií Slovenskej republiky predkladá návrh nariadenia vlády Slovenskej republiky o minimálnych bezpečnostných požiadavkách na tunely v cestnej sieti (ďalej len „nariadenie vlády“) podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky a podľa zákona č. 135/1961 Zb.. o pozemných komunikáciách (cestný zákon) v znení neskorších predpisov (ďalej len „zákon č. 135/1961 Zb..).
Predloženým nariadením vlády spolu s návrhom zákona, ktorým sa mení a dopĺňa zákon č. 135/1961 Zb. o pozemných komunikáciách (cestný zákon) v znení neskorších predpisov (ďalej len „novela zákona č. 135/1961 Zb.“) sa do právneho poriadku Slovenskej republiky preberá smernica Európskeho parlamentu a Rady 2004/54/ES z 29. apríla 2004 o minimálnych bezpečnostných požiadavkách na tunely v transeurópskej cestnej sieti. Dopravný systém, obzvlášť transeurópska cestná sieť sa definovala v Rozhodnutí Európskeho parlamentu a Rady č. 1692/96/ES z 23. júla 1996 o základných usmerneniach Spoločenstva pre rozvoj transeurópskej dopravnej siete
Týmto nariadením vlády sa ustanovujú minimálne bezpečnostné požiadavky na tunely v sieti diaľnic, ciest pre motorové vozidlá a ciest I. triedy.
Predložený návrh nariadenia vlády je v súlade s Ústavou Slovenskej republiky, s medzinárodnými zmluvami, ktorými je Slovenská republika viazaná, ako aj s právom Európskych spoločenstiev a Európskej únie. 
Materiál nemá finančný, ekonomický, environmentálny vplyv, ani vplyv na zamestnanosť a na podnikateľské prostredie.
Prerokovanie návrhu nariadenia vlády Radou hospodárskeho a sociálneho partnerstva Slovenskej republiky nie je potrebné.
Doložka zlučiteľnosti 
k návrhu nariadenia vlády 
s právom Európskych spoločenstiev a právom Európskej únie
1.	Predkladateľ právneho predpisu: 
      Vláda Slovenskej republiky.
2.	Názov návrhu právneho predpisu:
Nariadenie vlády Slovenskej republiky o minimálnych bezpečnostných požiadavkách na tunely v cestnej sieti. 
3.	Problematika návrhu právneho predpisu:  
a) je upravená v práve Európskych spoločenstiev
•	v primárnom práve v Zmluve o založení Európskeho spoločenstva (Hlava V – Doprava),
-   v sekundárnom práve v smernici Európskeho parlamentu a Rady 2004/54/ES z 29. apríla 2004 o minimálnych bezpečnostných požiadavkách na tunely v transeurópskej cestnej sieti .
b) nie je upravená v práve Európskej únie,
c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
4.	Záväzky Slovenskej republiky vo vzťahu k Európskym spoločenstvám a Európskej únii:  
a)	prijatie tohto nariadenia vlády je plnením záväzkov Slovenskej republiky vyplývajúcich zo Zmluvy o pristúpení Slovenskej republiky k Európskej únii, najmä z článku 2 Aktu o podmienkach pristúpenia,
b)	v rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie,
c)	z gestorstva smernice vyplýva pre Slovenskú republiku povinnosť transponovať smernicu Európskeho parlamentu a Rady 2004/54/ES v platnom znení do 30. apríla 2006,
d)	v danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení,
e)	smernica Európskeho parlamentu a Rady 2004/54/ES v platnom znení je prebratá v úplnom rozsahu týmto nariadením vlády.

5.    Stupeň zlučiteľnosti návrhu nariadenia s právom Európskych spoločenstiev a právom Európskej únie
•	úplný.
6.   Gestor a spolupracujúce rezorty: 
Ministerstvo dopravy, pôšt a telekomunikácií Slovenskej republiky, Ministerstvo vnútra Slovenskej republiky. 

II. Osobitná časť

K § 1
	Vymedzuje sa predmet nariadenia vlády v súlade so zákonom č.135/1961 Z.z. 
K § 2
Na účely nariadenia vlády platia tie definície.
K § 3
Vychádza sa zo smernice Európskeho parlamentu a Rady 2004/54/ES, podľa ktorej sa musia dodržiavať všetky požiadavky bezpečnosti tunela uvedené v prílohách.

K § 4
Vychádza sa z článku 5 smernice Európskeho parlamentu a Rady 2004/54/ES, podľa ktorého členský štát určí ako správcu tunela verejný alebo súkromný orgán zodpovedný za riadenie tunela v príslušnej etape projektovania, výstavby alebo prevádzky. 
K § 5 
Vychádza sa z článku 6 smernice Európskeho parlamentu a Rady 2004/54/ES, podľa ktorého pre každý tunel menuje správca tunela, s predchádzajúcim súhlasom správneho orgánu, bezpečnostného referenta, ktorý bude koordinovať všetky preventívne a ochranné opatrenia na zaručenie bezpečnosti užívateľov a prevádzkového personálu. 
K § 6
Vychádza sa z článku 7 a 12 smernice Európskeho parlamentu a Rady 2004/54/ES, podľa ktorého členský štát zabezpečí, aby inšpekcie, hodnotenia a testy vykonávali inšpekčné orgány a správny orgán overí, či inšpekčný orgán vykonal pravidelné inšpekcie minimálne každých šesť rokov.
K § 7 
Vychádza sa z článku 13 smernice Európskeho parlamentu a Rady 2004/54/ES, podľa ktorého sa vymedzuje analýza rizík v súlade so zákonom č. 135/1961 Z.z. 
K § 8
Vychádza sa z článku 15 a 18 smernice Európskeho parlamentu a Rady 2004/54/ES, podľa ktorého členský štát menuje správny orgán, ktorý bude zodpovedný za dodržiavanie všetkých požiadaviek bezpečnosti tunela a ktorý prijme všetky nevyhnutné opatrenia na zabezpečenie zhody s touto smernicou.
K § 9 
Vychádza sa z článku 9 a 10 smernice Európskeho parlamentu a Rady 2004/54/ES, podľa ktorého ktorýkoľvek tunel, ktorého projekt ešte neschválil správny orgán do 30.4.2006 podlieha požiadavkám tejto smernice. A podľa ktorého pre tunely, ktorých projekt už bol schválený, ale ktoré ešte nie sú otvorené pre verejnú dopravu do 30.4.2006, posúdi správny orgán ich zhodu s požiadavkami tejto smernice. 
K § 10
Vychádza sa z článku 11 smernice Európskeho parlamentu a Rady 2004/54/ES, podľa ktorého v prípade tunelov, ktoré sú otvorené pre verejnú dopravu k 30.4.2006 posúdi správny orgán do30.10.2006 ich zhodu s požiadavkami tejto smernice. 
K § 11 
Vymedzuje transponovaný právny akt Európskych spoločenstiev.
K § 12
Ustanovuje sa účinnosť nariadenia vlády.

K prílohe č. 1
	Obsahuje bezpečnostné opatrenia, opatrenia vzťahujúce sa k infraštruktúre a týkajúce sa  prevádzky.
K prílohe č. 2
Obsahuje náležitosti od začiatku etapy projektovania tunela.
K prílohe č. 3
	Obsahuje mapu transeurópskej cestnej siete v mierke 1 : 1350000.
K prílohe č. 4
Obsahuje označenie preberaného právneho aktu Európskych spoločenstiev.